MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om et frekvenspolitisk regelsæt i Det Europæiske Fællesskab

1. BAGGRUND

Forslaget fremsendt til Parlamentet og Rådet (dokument KOM(2000) 407 endelig - 2000/0187 (COD)): // 29.8.2000

Dato for udtalelse fra Det Økonomiske og Sociale Udvalg: // 24.1.2001

Dato for udtalelse efter Europa-Parlamentets første behandling: // 5.7.2001

Dato for fremsendelse af ændret forslag: // 18.9.2001

Dato for vedtagelse af den fælles holdning: // 16.10.2001

2. FORMÅLET MED KOMMISSIONENS FORSLAG

Forslaget etablerer et politisk og retligt regelsæt i Det Europæiske Fællesskab for at sikre samordning af politikkerne og, hvor det er relevant, en harmonisering af betingelserne for adgang til og effektiv udnyttelse af frekvensressourcerne, der er nødvendige for det indre markeds oprettelse og funktion inden for fællesskabspolitiske områder som elektronisk kommunikation, transport og forskning og udvikling (FoU).

3. BEMÆRKNINGER TIL DEN FÆLLES HOLDNING

3.1. Sammenfatning af Kommissionens holdning

Kommissionen kan støtte Rådets fælles holdning.

Den fælles holdning bibeholder de vigtigste målsætninger fra Kommissionens forslag, men der gives en mere indgående beskrivelse. I den fælles holdning fastlægges desuden nøjere, hvilke procedurer der skal anvendes og hvad de forskellige institutioner skal gøre for at nå målene.

Rådet støtter det vigtigste princip i beslutningsforslaget, som går ud på, at hvis Europa-Parlamentet og Rådet er enige om en fællesskabspolitik, som er afhængig af frekvensressourcer, så skal der gøres brug af udvalgsprocedurer med henblik på at vedtage de nødvendige ledsagende tekniske gennemførelsesforanstaltninger. Hvis det er nødvendigt at vedtage harmoniseringsforanstaltninger, som ikke kan anses for at være tekniske gennemførelsesforanstaltninger, forelægger Kommissionen Europa-Parlamentet og Rådet et lovgivningsforslag i henhold til traktaten.

3.2. Ændringsforslag vedtaget af Europa-Parlamentet ved førstebehandlingen

3.2.1. Europa-Parlamentets ændringsforslag

Ved førstebehandlingen vedtog Europa-Parlamentet 21 ændringsforslag til Kommissionens oprindelige forslag.

Europa-Parlamentets udtalelse havde til følge, at Kommissionen ændrede sit forslag på flere punkter.

I det ændrede forslag indarbejdede Kommissionen følgende af Europa-Parlamentets ændringsforslag helt, delvis eller i princippet: 1, 2, 3, 4, 5, 6, 7, 8, 9, 11, 12, 13, 17, 20, 23 [1], 24 og 25.

[1] Ændringsforslag 20 og 23 kunne accepteres af Kommissionen i deres oprindelige form, men den samlede ændring, som kommer ud af at sammensmelte ændringsforslag 19, 20 og 23, kan ikke accepteres af Kommissionen.

3.2.2. Ændringsforslag fra Europa-Parlamentet, som Kommissionen har accepteret, og som indgår i den fælles holdning

Følgende ændringsforslag, som Kommissionen helt, delvis eller principielt har tilsluttet sig i sit ændrede forslag, har også Rådet medtaget i sin fælles holdning: 1, 2, 7, 11, 12, 13 og 25.

Nogle af disse ændringsforslag er kun minimalt eller delvist justeret, medens andre allerede var dækket af Rådets ændringer, selv om end det tilgrundliggende mål for Europa-Parlamentets revisioner er bibeholdt.

3.2.3. Ændringsforslag fra Europa-Parlamentet, som Kommissionen har accepteret, men som ikke indgår i den fælles holdning

Følgende ændringsforslag havde Kommissionen tilsluttet sig helt, delvis eller principielt i sit ændrede forslag, men Rådet har ikke medtaget dem i sin fælles holdning: 3, 4, 8 og 20.

Rådet har ikke accepteret ændringsforslag nr. 5, 6, 9, 17 og 24, da de dele af teksten, som de vedrører, ikke er med i den fælles holdning eller fordi teksten til den fælles holdning allerede behandlede ændringsforslagets genstand (se afsnit 3.2.4).

Ændringsforslag 4 (forvaltning af frekvensressourcer)

Selv om hensigten med Parlamentets ændringsforslag allerede er opfyldt af forslagene til rammedirektivet og direktivet vedrørende tilladelser, så Kommissionen ingen grund til ikke at gentage i beslutningen, at frekvensressourcer skal forvaltes effektivt. Rådet mente dog, at dette aspekt allerede var omfattet af anden lovgivning.

Ændringsforslag 8 (tildeling af frekvenser og tilladelser)

Kommissionen er enig i Parlamentets ændringsforslag om, at der er behov for at drøfte, koordinere og i givet fald samordne de forskellige landes fremgangsmåde ved tildeling af frekvensressourcer og tilladelser. Dette ændringsforslag kan dog ikke accepterds, fordi Rådet er imod, at der fremsættes forslag til samordning af lovgivningen med udgangspunkt i denne beslutning.

Ændringsforslag 20 (mandater til CEPT)

Kommissionen kunne have accepteret ændringsforslaget i den oprindelige udgave, idet det pålagde CEPT at konsultere de relevante spektrumforvaltningsorganer, og det ville give udvalget mulighed for at godkende CEPT's mandater i henhold til rådgivningsproceduren. Ændringsforslag 20 blev dog sammensmeltet med ændringsforslag 19 og 23, og det sidstnævnte element blev lavet om (dvs. der blev tale om en forskriftsprocedure og ikke en rådgivningsprocedure). Rådet kunne derfor ikke acceptere ændringsforslaget.

3.2.4. Forskelle mellem Kommissionens ændrede forslag og Rådets fælles holdning

Betragtninger

Rådet har slettet betragtninger og indsat nye samt ændret mange af de eksisterende betragtninger for at gøre teksten tydeligere, bevare sammenhængen med ændrede artikler eller fremhæve nogle centrale bestemmelser.

Rådet har indført en række yderligere elementer i den fælles holdnings betragtninger.

| | Radiofrekvenspolitik bør bidrage til ytringsfrihed (betragtning 2a i den fælles holdning).

| | Udvalgsproceduren anvendes til vedtagelsen af tekniske gennemførelsesforanstaltninger (betragtning 2b i den fælles holdning).

| | Frekvensudvalgets sammensætning og funktion (betragtning 2c i den fælles holdning).

| | Lovgivningsforslag, som går ud over tekniske gennemførelsesforanstaltninger, skal forelægges Parlamentet og Rådet (betragtning 2d i den fælles holdning).

| | Overgangsperioder for gennemførelsen af tekniske gennemførelsesforanstaltninger, hvor frekvenser vedrører den offentlige orden eller sikkerhed eller forsvaret (betragtning 3a i den fælles holdning).

| | Kommissionen kan afholde høringer uden for rammerne af denne beslutning (betragtning 4 i den fælles holdning).

| | Den tekniske forvaltning af frekvenser dækker ikke procedurer for tildeling af frekvenser og udstedelse af tilladelser (betragtning 6 i den fælles holdning).

Artikel 1 - Formål og anvendelsesområde

Den fælles holdning udpeger fremgangsmåden ved samordning af politikker og harmoniseringen af vilkår for frekvensanvendelse inden for fastlagte fællesskabspolitiske områder som beslutningens vigtigste mål. Det tydeliggøres endvidere at for at nå dette mål bør der etableres procedurer, som letter udarbejdelsen af fællesskabspolitikker og beslutningstagning, som sikrer, at relevant information offentliggøres og at Fællesskabets interesser samordnes i internationale organer, når der drøftes frekvensressourcer.

Frekvensressourcer til formål, som vedrører den offentlige orden eller sikkerhed eller forsvarsformål er et særligt tilfælde, hvilket bekræftes i den fælles holdning, idet samordningsaktiviteter inden for disse områder ikke kan baseres på hensynet til det indre marked. Foranstaltninger, som iværksættes i henhold til denne beslutning, kan dog indvirke på frekvensressourcer, der er afsat til formål inden for offentlig orden eller sikkerhed eller forsvarsformål, og disse interesser må derfor tages med i betragtning i den politiske og lovgivningsmæssige proces. Den fælles holdning giver medlemsstaterne mulighed for at anmode om overgangsperioder i forbindelse med gennemførelsen af tekniske foranstaltninger, hvis de indvirker på frekvensressourcer, der er afsat til formål inden for offentlig orden eller sikkerhed eller forsvarsformål.

Rådet mener, at Parlamentets ændringsforslag 9 er dækket af denne bestemmelse. Kommissionen mener dog, at betragtning 4 i den fælles holdning kunne styrkes ved at anvende den tekst, der foreslås i Kommissionens ændrede forslag.

Artikel 2 - Definitioner

Definitionerne for allokering og tildeling er slettet i den fælles holdning, da disse udtryk ikke længere forekommer i Rådets tekst (Parlamentets ændringsforslag 14 og 15 er således ikke længere relevante).

Artikel 3 og 4 - Højtstående embedsmandsgruppe for radiospektrumpolitik

Rådets afviste at oprette et rådgivende eller politisk organ, som skulle rådgive Kommissionen, i medfør af en beslutning fra Europa-Parlamentet og Rådet. Rådet støtter dog, at beslutningen etablerer et fællesskabspolitisk forum med henblik på at bidrage til formulering, udarbejdelse og gennemførelse af Fællesskabet politik for frekvensressourcer. I henhold til den fælles holdning bør denne politiske funktion udøves af Frekvensudvalget (se nedenfor).

Den fælles holdning opmuntrer desuden Kommissionen til at organisere drøftelser uden for beslutningens rammer med henblik på at tage højde for alle berørte parters holdninger, herunder Fællesskabets institutioner, erhvervslivet samt kommercielle og ikke-kommercielle brugere af frekvensressourcer (betragtning 4 i den fælles holdning). Den fælles holdning angiver dog ikke, hvorvidt sådanne drøftelser bør organiseres af Kommissionen ad hoc, eller om der bør nedsættes et separat rådgivende organ under beslutningen såsom den af Kommissionen foreslåede højtstående embedsmandsgruppe for radiospektrumpolitik. I hvert fald har både Parlamentet og Rådet anerkendt behovet for udbredte drøftelser af frekvensressourcepolitikken i Fællesskabet.

Artikel 5 og 6 (oprindeligt forslag)/artikel 3 og 4 (fælles holdning) - Frekvensudvalget

Kommissionen støtter den fælles holdning for så vidt angår anvendelsen af udvalgsproceduren til at nå beslutningens mål.

Den fælles holdning tydeliggør, at Frekvensudvalget vedtager tekniske gennemførelsesforanstaltninger inden for fastlagte fællesskabspolitiske områder med henblik på at sikre harmonisering af betingelserne for adgang til og effektiv udnyttelse af frekvensressourcer samt adgang til oplysninger om frekvensanvendelse. Udvalget høres om og afholder drøftelser af Fællesskabets frekvensressourcepolitik.

Hvor gennemførelsesforanstaltningerne berører områder som frekvensallokering eller adgang til oplysninger, kan Kommissionen anmode Den Europæiske Konference af Post-og Teleadministrationer (CEPT) om teknisk bistand ved udarbejdelsen af foranstaltningerne. Inden for andre områder udarbejder Frekvensudvalget de tekniske gennemførelsesforanstaltninger.

Frekvensudvalget vedtager foranstaltningerne efter en forskriftsprocedure. Hvis det er berettiget, kan Kommissionen give en medlemsstat mulighed for en overgangsperiode og/eller frekvensdeleordninger, hvor en foranstaltning ville indvirke på frekvensbånd, som udelukkende anvendes til formål inden for den offentlige orden eller sikkerhed eller forsvarsformål, forudsat at dette ikke unødigt forsinker foranstaltningens gennemførelse eller skaber uretmæssige forskelle i medlemsstaternes konkurrence- eller lovgivningsmæssige situation.

Artikel 7 (oprindeligt forslag)/artikel 5 (fælles holdning) - Adgang til oplysninger

Kommissionen støtter bestemmelserne i den fælles holdning om adgang til oplysninger, som næsten er identisk med Parlamentets ændringsforslag 25. Medlemsstaterne skal sørge for, at relevante oplysninger offentliggøres, også i elektronisk format, og der kan anvendes udvalgsprocedurer til at gennemføre yderligere harmonisering af indholdet og formatet af de oplysninger, der skal offentliggøres.

Artikel 8 (oprindeligt forslag)/artikel 6 (fælles holdning) - Forbindelser med tredjelande og internationale organisationer

Artiklens bestemmelser er ikke ændret væsentligt. Den fælles holdning henviser dog til behovet for at aftale fælles politiske målsætninger snarere end fælles holdninger med hensyn til forhandlinger med tredjelande eller internationale organisationer. Da denne ændring afspejler den gældende praksis, som har givet gode resultater, er den acceptabel.

Andre artikler

Bestemmelserne i artiklerne er ikke ændret eller ikke ændret væsentligt.

4. KONKLUSION

Rådets fælles holdning medtager eller tager hensyn til de fleste af de ønsker, som Europa-Parlamentet har fremsat ved førstebehandlingen, og den ligger stadig tæt på Kommissionens oprindelige forslag. Kommissionen støtter derfor Rådets fælles holdning.